text: Johnny vinder lige meget hvad
  20 februar 2014 kl. 17.14
  Johnny Houmark holder både med Esbjerg og med Fiorentina. Så han er sikker på succes i aften.
  Johnny Houmark har både Esbjergs blå og hvide fodboldtrøje men også Fiorentinas karakteristiske lilla. Han er derfor fanget mellem to stole til aftens kamp mellem de to klubber.
  - Når de to hold jeg holder med mødes i min by, så er det jo for mig helt ekseptionelt vildt,og jeg glæder mig til en rigtig god fodboldkamp, siger han.
  Den esbjergensiske Fiorentinafan har sammen med en anden fan fra Nordjylland inviteret deres italienske medfans til fest på Dronning Louise i Esbjerg. Derfra går de så mod stadion og en kamp der for Johnny Houmark kun kan ende godt.
  - Lige meget hvem der vinder, så bliver det jo til et af mine hold. Og uafgjort vil heller ikke gøre noget. Jeg glæder mig bare til en rigtig god fodboldkamp, siger Johnny Houmark.
  Han tror i øvrigt, at Fiorentina vinder med 3-1.
  